שייע פייגנבוים

יהושע (שייע) פייגנבוים (נולד ב-5 בדצמבר 1947) הוא כדורגלן עבר ישראלי, שיאן השערים של הפועל תל אביב בכל הזמנים, מקום אחד עשר בטבלת מלכי השערים בכל הזמנים של ליגת העל עם 148 שערים, ובמקום שלישי במלך השערים של נבחרת ישראל (בצוותא עם יוסי בניון) עם 24 שערים. כיום מאמן כדורגל ומשתתף בתוכנית הטלוויזיה "גולסטאר". פייגנבוים נולד באוסטריה, עלה לישראל בגיל שנה עם הוריו וגדל ביפו מול אצטדיון בלומפילד, בבית שננטש על ידי ערבים שברחו מיפו במהלך מלחמת העצמאות. פייגנבוים החל לשחק בקבוצה הבוגרת של הפועל תל אביב בשנת 1964. ב-5 במרץ 1966 כבש את שערו הראשון במדי הקבוצה, שער שוויון בדרבי מול מכבי תל אביב, בו הפועל חזרה לתיקו 2:2 לאחר פיגור 2:0 במחצית. במשך 15 עונות בהן שיחק בקבוצה זכה שייע בשתי אליפויות (בעונת 1965/1966, ובעונת 1968/1969), וכן במסגרת השתתפות הקבוצה במפעלים האסייתיים זכה עמה בליגת האלופות האסייתית (1967) בבנגקוק. הוא הגיע עם הקבוצה בשנית לגמר בליגת האלופות האסייתית (1970) עת סיימה הקבוצה במקום השני בטורניר, וזכה עם הקבוצה גם בגביע המדינה בכדורגל 1971/1972, כשכבש את שער הניצחון במשחק הגמר מול הפועל ירושלים. פייגנבוים הוא מלך השערים של הפועל תל אביב בכל הזמנים עם 132 שערי ליגה, ובסך הכל 175 שערים בכל המסגרות. כמו כן מדורג פייגנבוים במקום השלישי בטבלת שיאני ההופעות של הקבוצה בכל הזמנים, עם 368 משחקים במדיה בליגה הבכירה. בשנת 1979 עזב את המועדון ושיחק ארבע שנים בקבוצות אחרות עד שפרש בשנת 1984. בסך הכל כבש 148 שערים בליגה הבכירה בישראל והוא מדורג במקום העשירי בטבלת מלך השערים של הליגה בכל הזמנים. בסך הכל בקריירה הבקיע 232 שערים בכל המסגרות. פייגנבוים שיחק 50 משחקים בנבחרת ישראל, בהם הבקיע 24 שערים (מחזיק בשיא ההופעות והכיבושים לשחקן הפועל תל אביב בנבחרת). ב-15 ביוני 1966 ערך את הופעת הבכורה שלו בנבחרת, במשחק ידידות מול נבחרת אורוגוואי. פייגנבוים שיחק עם הנבחרת באולימפיאדת מקסיקו סיטי ב-1968 שבה הבקיע ארבעה שערים, ובמונדיאל היחיד אליו העפילה נבחרת ישראלית, במקסיקו 1970. את הופעתו האחרונה במדי הנבחרת ערך ב-20 במרץ 1977, במשחק מול נבחרת קוריאה הדרומית במסגרת מוקדמות מונדיאל 1978. בשנת 2009 נבחר פייגנבוים כחבר היכל התהילה של הכדורגל הישראלי. פייגנבוים החל את קריירת האימון שלו בקבוצת הפועל חיפה. בעונת 1984/85 החל לאמן את בית"ר נתניה בליגה א' ותוך שלוש עונות העפילה הקבוצה ושיחקה בליגה הלאומית (אז הליגה הראשונה). לאחר מכן אימן בין השאר את הפועל ירושלים, מכבי נתניה, מכבי פתח תקווה, בני יהודה תל אביב, הפועל באר שבע, הפועל צפרירים חולון, הפועל אשקלון ומכבי אחי נצרת. בסוף 2004 נתמנה לאמן את הפועל תל אביב, לאחר שכבר אימן את הקבוצה כעשר שנים קודם לכן תחת המנג'ר משה סיני. בקדנציה השנייה שלו כמאמן בקבוצת נעוריו הוא הציל את הקבוצה מירידה לליגה הלאומית יחד עם שלום תקווה ששימש כעוזרו אך בתום העונה לא הוארכה כהונתו. בשנים שלאחר מכן אימן פייגנבוים גם את בני סכנין, הפועל אום אל-פחם, הפועל אשקלון והפועל חדרה. בדצמבר 2011 מונה למאמנה של הפועל רמת השרון, לאחר פיטוריו של מומי זפרן, ובתום העונה סיים את תפקידו במועדון. ביולי 2013 מונה למאמנה של הפועל כפר סבא, לאחר שירדה לראשונה בתולדותיה לליגה א', אך פוטר מתפקידו לאחר 4 חודשים בלבד. עקב התמחותו באימון קבוצות תחתית והצלתן מירידה, נודע בכינוי "המושייע". ב-2007 הגיש פייגנבוים תלונה במשטרה נגד אבי איבגי, אז שוערה המחליף של בית"ר ירושלים, בטענה כי הטרידו בטלפון ואיים על חייו. איבגי מצידו טען כי הכול נעשה בהומור. משנת 2012 משתתף בתוכנית הדוקו-ריאליטי "גולסטאר", המשודרת בערוץ HOT3, כמאמן של קבוצת ידוענים. בשנת 2024 שיחק בסרט שמבוסס על התוכנית בשם "מרוסקים: גולסטאר הסרט". בנוסף הוא משמש כפרשן באולפן הליגה הלאומית בערוץ הספורט ופאנליסט קבוע בתוכנית הפרלמנט של ספורט1 בצ'רלטון. בתוכנית "גולסטאר" חשף פייגנבוים כי בתו הצעירה, פזית, כמעט ונהרגה בתאונת דרכים ביום הולדתו ה-70 ועברה תהליך שיקום אינטנסיבי. פייגנבוים נשוי למלכה, ואב לארבעה. מתגורר בהוד השרון. בנו רונן פייגנבוים כדורגלן עבר גם הוא. הפועל תל אביב אליפויות: 1965/1966, 1968/1969 גביע המדינה: 1971/1972 גביע אסיה: 1966/1967 תארים אישיים חבר היכל התהילה של הכדורגל הישראלי: 2009 מכבי פתח תקווה גביע הטוטו: 1994/1995 מקום שלישי ב"מלך השערים של נבחרת ישראל" (בצוותא עם יוסי בניון) (24 שערים) מקום שלישי בטבלת שיאני ההופעות של הפועל תל אביב בכל הזמנים, עם 368 משחקים במדיה בליגה הבכירה. מקום העשירי בטבלת שיאן השערים של הליגה בכל הזמנים (148 שערים בליגה הבכירה בישראל) שיאן ההופעות והכיבושים לשחקן הפועל תל אביב בנבחרת ישראל בכדורגל (שיחק 50 משחקים בנבחרת ישראל בכדורגל, בהם הבקיע 24 שערים). חבר היכל התהילה של הכדורגל הישראלי (משנת 2009). שייע פייגנבוים, באתר ההתאחדות לכדורגל בישראל שייע פייגנבוים, באתר Transfermarkt שייע פייגנבוים, באתר National Football Teams שייע פייגנבוים, באתר FootballDatabase.eu פרופיל המאמן, באתר Transfermarkt פרטי עיתונות היסטוריים על שייע פייגנבוים באתר עיתונות יהודית היסטורית יניב טוכמן‏, "הרגע שבו שייע ואני סגרנו מעגל חיים היה עצום", באתר וואלה, 21 באפריל 2020 כך הובקעו 4 השערים ב "דרבי", דבר, 6 במרץ 1966 הפועל תל־אביב הוכתר רשמית כאלוף הליגה הלאומית, דבר, 29 במאי 1966 הפועל ת"א - אלופה! שעריים ור"ג - לליגה א', מעריב, 22 ביוני 1969 הפועל ת"א חזר עם גביע אסיה, למרחב, 26 בדצמבר 1967 אריה ליבנת, השבוע בו הוכתרה הפועל ת"א לאלופת אסיה, באתר הארץ, 20 בדצמבר 2011 הגנת הפועל ת"א שמרה על שער הנצחון של פייגנבוים, דבר, 27 בספטמבר 1972 פייגנבוים יחתום מחר בהפועל י-ם, מעריב, 5 ביוני 1979 שייע פורש, מעריב, 22 באפריל 1984 אורוגוואי-ישראל 2:1 השערים הובקעו במחצית השנייה, דבר, 16 ביוני 1966 דב אלפון, פייגנ-בום: חלום העולה החדשה ללאומית, כותרת ראשית, 27 באוגוסט 1986 תומר גנור ורותם גרוסמן, האזינו לאבי אבגי מאיים על שייע ורונן פייגנבוים, באתר ynet, 29 בינואר 2007 גולסטאר אולסטאר - שייע פותח את הלב, סרטון באתר יוטיוב מדור כסף קטן, במוסף ממון, ידיעות אחרונות, 10 באוגוסט 2018, עמוד 5